Diari Oficial de la Generalitat Valenciana


Sumari del DOGV 7520, del 07-05-2015 (2015/4069)

RESOLUCIÓ de 4 de maig de 2015, de la directora general del Secretariat del Consell i Relacions amb les Corts, per la qual es disposa la publicació del conveni marc entre la Generalitat i Lilly, SA, per a l'exercici d'activitats de cooperació en matèria sanitària.
------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7520

Data del DOGV
:   07-05-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/4069


Data del document
:   04-05-2015

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 4 de maig de 2015, de la directora general del Secretariat del Consell i Relacions amb les Corts, per la qual es disposa la publicació del conveni marc entre la Generalitat i Lilly, SA, per a l'exercici d'activitats de cooperació en matèria sanitària. [2015/4069]  
La Generalitat i Lilly, SA, han subscrit, prèvia tramitació reglamentària, el 26 de març de 2015, un conveni marc per a l'exercici d'activitats de cooperació en matèria sanitària.  
En compliment del que establix l'article 20 del Decret 176/2014, de 10 d'octubre, del Consell, procedix la publicació en el Diari Oficial de la Comunitat Valenciana de l'esmentat conveni, que ha quedat inscrit en el Registre de Convenis de la Generalitat amb el número 251/2015 i que figura com a annex d'esta resolució.  
  
Valencia, 4 de maig de 2015.- La directora general del Secretariat del Consell i Relacions amb les Corts: Marta Martí Arador.  
  
  
Conveni marc de col·laboració entre la Conselleria de Sanitat de la Generalitat i Lilly, SA, per a establir el marc d'exercici d'activitats de cooperació en matèria sanitària  
  
València, 26 de març de 2015  
  
Reunits  
D'una banda, Manuel Llombart Fuertes, conseller de Sanitat de la Generalitat, que actua en exercici de les competències que li conferix l'article 17f de la Llei del Consell.  
I d'una altra, Lilly, SA, d'ara en avant Lilly (i en nom seu i representació Javier Ellena Aramburu i M. Teresa Millán-Rusillo), domiciliada a Alcobendas (Madrid), avinguda de la Industria, núm. 30, i amb CIF A16841983, legitimats per a este acte, en virtut del poder atorgat davant de Carlos Rives Gracia, notari de l'Il·lustre Col·legi de Madrid, en data 22 de febrer de 2013, número 483 del seu protocol.  
Ambdós representants es reconeixen recíprocament capacitat jurídica suficient per a la formalització del present conveni i subscriuen, en nom de les entitats respectives, el present conveni, i a este efecte,  
  
  
Exposen  
  
I. Que correspon a la Conselleria de Sanitat la promoció, prevenció i restauració de la salut en l'àmbit del territori de la Comunitat Valenciana, en l'exercici de les competències que té atribuïda esta comunitat autònoma en els articles 49.11 i 54 de l'Estatut d'Autonomia, i un dels principis rectors que presidix tota la seua actuació és el de millorar, dia a dia, la qualitat de les prestacions d'atenció sanitària del sistema de salut de la Comunitat Valenciana atenent per tal el conjunt de servicis preventius i de promoció i manteniment de la salut dirigits als ciutadans.  
  
II. Que Lilly té entre els seus objectius prioritaris la investigació, innovació i formació en l'àrea de la salut, i entre els seus fins es troba fomentar la col·laboració amb entitats públiques i potenciar l'exercici d'activitats formatives i culturals a professionals sanitaris amb el convenciment que això revertirà en benefici del conjunt de la societat.  
  
Lilly manifesta que ha assumit una política de transparència i màxim respecte als principis ètics en l'exercici de les seues activitats que inclouen la relació amb terceres parts.  
III. Que per a millorar la qualitat de les prestacions d'atenció sanitària, els poders públics podran impulsar la col·laboració i cooperació amb les entitats privades que tinguen entre els seus objectius la innovació, investigació i la promoció de la salut, principi d'actuació reconegut en la mateixa Llei 16/2003, de 28 de maig, de Cohesió i Qualitat del Sistema Nacional de Salut, i este conveni marc constituïx un pas més per a aconseguir el dit objectiu.  
IV. Que es produïx una confluència d'ambdós parts firmants en els seus objectius i que l'establiment d'una col·laboració entre estes en matèries de prevenció i promoció de la salut redundarà en una millora significativa de la qualitat de la salut de la població de la Comunitat Valenciana i, en última instància, contribuirà a promoure el benestar físic i psíquic de les persones i a millorar la qualitat de vida dels ciutadans.  
V. Ambdós parts firmants reconeixen la importància d'unir esforços i capacitats, en el marc d'una col·laboració institucional que permeta desenrotllar i potenciar accions formatives complementàries a les previstes en l'àmbit de la qualitat assistencial, la formació de professionals sanitaris i l'educació de pacients.  
VI. Que les parts firmants estan decidides a establir i intensificar relacions de col·laboració i cooperació i, particularment, subscriure convenis específics de col·laboració, com a via operativa idònia per a la consecució dels seus fins comuns, i sobre la base del principi de respecte a l'autonomia de la voluntat de les parts, com a criteri rector per a l'èxit d'una cooperació fructífera.  
Per tot això que s'ha exposat, les parts acorden subscriure el present conveni de col·laboració, que estarà sotmés a les següents  
  
Clàusules  
  
Primera. Objecte del conveni  
L'objecte del present conveni és establir el marc de col·laboració entre la Conselleria de Sanitat i Lilly, SA, en aquelles activitats que contribuïsquen directament o indirectament a una millora de la qualitat de les prestacions d'atenció sanitària del Sistema Valencià de Salut i, en conseqüència, a una millora de la qualitat de vida de les persones.  
És important conscienciar la població en la prevenció i, si és el cas, coneixement de les seues malalties per a aconseguir que els tractaments siguen més eficaços, i minimitzant el risc de patir altres malalties.  
  
Per este motiu, atesos els interessos concurrents d'ambdós entitats en esta labor, s'establixen les condicions generals per a poder desenrotllar futures actuacions concretes en matèria d'educació sanitària, prevenció i investigació, dirigides a la millora de la salut de la població de la Comunitat Valenciana.  
Una vegada determinat el marc general d'actuació, la concreció dels requisits específics de cada activitat (cursos, tallers, campanyes divulgatives, etc.) serà més àgil.  
  
Segona. Activitats formatives  
1. Correspon a la comissió de seguiment regulada en la clàusula quarta d'este conveni proposar, per a la seua aprovació, a la Conselleria de Sanitat de la Generalitat les activitats formatives i els projectes formatius a desenrotllar conjuntament per les parts, i hauran de deixar constància, per mitjà de l'acta corresponent, de la denominació de l'activitat formativa, els destinataris concrets, la col·laboració de cada una de les parts en cada activitat concreta i el pressupost econòmic. Estes actes s'uniran al present conveni com a annexos successius a este.  
  
2. La realització de les activitats formatives de contingut sanitari no suposarà cap cost econòmic per a la Conselleria de Sanitat.  
3. Tot això respectant el que establixen l'Orde de 27 de gener de 2004, de la Conselleria de Sanitat (DOCV 4689, 11.02.2004), i l'Orde de 30 de desembre de 2004 (DOCV 4937, 02.02.2005).  
  
Tercera. Obligacions de les parts  
En particular, cada una de les parts es compromet al següent:  
Obligacions de la Conselleria de Sanitat:  
  
La Conselleria de Sanitat es compromet a:  
I. Organitzar i dirigir cada una de les activitats formatives i realitzar les activitats corresponents a la selecció dels professionals que les impartisquen, el contingut del projecte i les activitats de promoció i publicitat que considere necessàries per al seu correcte desenrotllament.  
  
II. Expressar la col·laboració de Lilly, incloent-hi el seu nom i logotip en l'activitat formativa realitzada a l'empara del present conveni (excepte en el material docent ?apunts, diapositives, vídeos, etc.-). La dita inclusió en els materials de difusió i programació que es generen del logotip de Lilly junt amb el de la Conselleria de Sanitat es realitzarà d'acord amb el manual d'identitat corporativa de la Generalitat, així com amb les normes d'imatge corporativa de Lilly.  
III. Seleccionar el personal a qui es dirigirà l'activitat formativa.  
  
  
Obligacions de Lilly:  
Lilly, respecte de totes aquelles activitats a què haja prestat de forma expressa la seua acceptació, es compromet en el marc de la present col·laboració a:  
Aportar els continguts docents i assumir els gastos derivats de l'organització i realització de cada una de les activitats formatives d'àmbit sanitari acceptades que s'efectuen, de conformitat amb les condicions de col·laboració establides per a cada una d'estes en l'acta de la comissió de seguiment.  
  
Obligacions d'ambdós parts:  
I. Les parts es comprometen a realitzar les activitats i projectes formatius aprovats per la Conselleria de Sanitat en els termes establits en la segona clàusula.  
II. La inclusió del logotip d'una entitat aliena a les parts que subscriuen este conveni haurà de ser expressament acordada per estes.  
III. Les parts decidiran la presència dels representants de Lilly i de la Conselleria de Sanitat en els actes de presentació i divulgació de l'activitat de formació.  
  
Quarta. Comissió mixta de seguiment  
1. La comissió de seguiment tindrà com a funcions la proposta, seguiment i control de les activitats formatives de cada període anual per a la seua aprovació per la Conselleria de Sanitat, i vetlar pel bon desenrotllament de les activitats formatives, així com aquelles altres que determinen les parts firmants.  
2. La comissió de seguiment estarà integrada pels membres següents:  
a) Un representant de la Conselleria de Sanitat, que actuarà com a president i designat per la direcció general amb competències en matèria d'assistència sanitària.  
b) Un representant de Lilly, que actuarà com a vocal, designat per l'empresa.  
c) Un representant de la Conselleria de Sanitat, que actuarà com a secretari de la comissió, designat per la direcció general amb competències en matèria d'assistència sanitària.  
3. La comissió es reunirà, almenys, una vegada a l'any, amb convocatòria prèvia del seu president i sempre que ho sol·licite qualsevol de les parts, amb una antelació, com a mínim, de quinze dies.  
4. S'emetrà, en el cas que així es preveja, un informe o valoració final sobre el grau de compliment dels objectius consignats en el conveni subscrit. Este informe, junt amb les actes i els acords que s'emeten en el desplegament i l'execució de les funcions de la comissió, hauran de remetre's a la direcció general competent en matèria d'assistència sanitària.  
  
Quinta. Vigència del conveni  
El present conveni estarà vigent des del moment de la firma i amb una duració d'un any, i s'entendrà prorrogat en els seus mateixos termes de forma tàcita per períodes anuals, fins a un màxim de 4 anys, si cap de les parts ho denuncia fefaentment de manera expressa amb un mes d'antelació a la finalització del període d'efectes.  
  
Sexta. Causes d'extinció anticipada del conveni  
1. Per acord mutu de les parts firmants i per decisió unilateral de qualsevol d'estes, a causa de motius excepcionals, degudament justificats, que obstaculitzen o impedisquen el compliment dels compromisos assumits, amb denúncia expressa prèvia amb un termini d'antelació d'un mes.  
2. L'incompliment de les estipulacions que constituïxen el seu contingut, amb denúncia prèvia de qualsevol de les parts en els termes assenyalats en el paràgraf anterior.  
3. En tot cas, els convenis específics que es troben en execució hauran de finalitzar les actuacions en curs, i si açò no és possible, determinar la forma d'acabar les dites actuacions.  
  
Sèptima. Codi de bones pràctiques i normativa sobre protecció de dades  
1. Les activitats formatives que es desenrotllen a l'empara d'este conveni hauran de tindre en compte les normes contingudes en la Llei 34/1988, d'11 de novembre, General de Publicitat, i en la legislació específica de la publicitat de productes farmacèutics, incloent-hi el Codi Espanyol de Bones Pràctiques de la Indústria Farmacèutica (2014), sense perjuí de les obligacions específiques que, si és el cas, corresponguen a Lilly en relació amb l'esmentat Codi Espanyol de Bones Pràctiques de la Indústria Farmacèutica.  
2. Per la seua part, Lilly s'ha compromés a complir el Codi de Bones Pràctiques de la Indústria Farmacèutica (d'ara en avant, el Codi) que exigix transparència en relació amb els pagaments i les transferències de valor (d'ara en avant, transferències de valor) que una empresa farmacèutica realitza a un professional sanitari o a una organització sanitària.  
Per a complir este compromís, Lilly haurà de publicar, a través del seu lloc web, les transferències de valor realitzades a favor seu. La publicació es realitzarà amb caràcter anual i cada període reportat cobrirà l'any natural (el període reportat). El primer període reportat correspondrà a l'any 2015; la publicació tindrà lloc cap a mitjan 2016, en relació amb les dades de 2015, i cap a mitjan 2017, per a les dades de 2016.  
3. Les parts es comprometen, a més, a complir la normativa de protecció de dades de caràcter personal vigent en cada moment, actualment regulada en la Llei Orgànica 15/1999, de 13 de desembre, de Protecció de Dades de Caràcter Personal, i en la seua normativa de desplegament.  
  
  
Octava. Anticorrupció/Compliment  
1. Compliment de la normativa  
La Conselleria de Sanitat valenciana assumix que Lilly està sotmesa a la llei nord-americana sobre corrupció en l'estranger de 1977 (US Foreign Corrupt Practices Act of 1977, FCPA), amb les seues reformes. La Conselleria de Sanitat valenciana es compromet a complir-la i a evitar fer qualsevol acció que impedisca a Lilly complir tota la normativa local, nacional i internacional i els codis sectorials aplicables en matèria de contractació pública, conflictes d'interés, corrupció o suborn, incloent-hi la FCPA, si és procedent, i qualsevol normativa adoptada per a implementar el Conveni de Lluita contra la Corrupció d'Agents Públics Estrangers en les Transaccions Comercials Internacionals de l'Organització per a la Cooperació i el Desenrotllament Econòmics (OCDE).  
  
2. No-influència impròpia o indeguda  
La Conselleria de Sanitat confirma no tindre constància d'haver rebut cap sol·licitud per part de Lilly d'oferir qualsevol tipus d'avantatge com a contraprestació a la formalització d'este acord.  
3. Rescissió anticipada  
Les parts acorden que l'incompliment d'esta clàusula de l'acord serà considerat com una infracció material de l'acord i que Lilly podrà immediatament exercitar les accions legalment disponibles, incloent-hi la resolució immediata d'este acord, si considera, de bona fe, que les declaracions i garanties d'esta estipulació han sigut infringides per la Conselleria de Sanitat.  
  
Novena. Confidencialitat  
1. Les parts preservaran tota la informació confidencial que s'intercanvien en virtut del present acord amb la màxima diligència i no podran realitzar cap divulgació de la dita informació confidencial ni durant el període de duració de l'acord ni després de la seua finalització, mentres la dita informació mantinga el caràcter confidencial esmentat.  
2. Com a regla general, en el cas que es comunique la dita informació confidencial a tercers s'haurà d'obtindre prèviament i per escrit el consentiment del titular de la informació confidencial.  
  
Deu. Naturalesa del conveni i jurisdicció competent  
El present conveni té naturalesa administrativa, i l'orde jurisdiccional contenciós administratiu és el competent per a conéixer les qüestions litigioses que puguen sorgir amb motiu de la interpretació, validesa, eficàcia o compliment d'este.  
  
  
Onze. Incidència econòmica  
L'aplicació i l'execució d'este conveni, inclosos a este efecte tots els actes jurídics que puguen dictar-se en la seua execució i desenrotllament, no podran suposar obligacions econòmiques per a la Generalitat i, en tot cas, hauran de ser atesos amb els seus mitjans personals i materials.  
  
I en prova de conformitat amb tot el que s'exposa i acorda, firmen el present conveni en totes les seues pàgines per duplicat exemplar, en el lloc i les dates assenyalats en l'encapçalament.  
  
Per la Conselleria de Sanitat: Manuel Llombart Fuertes  
Per Lilly, SA: Javier Ellena Aramburu i M. Teresa Millán-Rusillo